《拟高常侍送李少府贬峡中王少府贬长沙》
明代·陈子升

都亭风拂柳丝长，握手怜君谪两乡。三峡建瓴奔滟滪，九疑如黛望潇湘。

清江雁落裁巴字，绝巘猿啼湿楚裳。圣主恩深霄汉上，忍令双鹄久摧藏。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。